CELEX: 62013TN0134
Language: sk
Date: 2013-02-28 00:00:00
Title: Vec T-134/13: Žaloba podaná 28. februára 2013 — Polynt a Sitre/ECHA

4.5.2013   
            
            
               SK
            
            
               Úradný vestník Európskej únie
            
            
               C 129/26
            
         Žaloba podaná 28. februára 2013 — Polynt a Sitre/ECHA
   (Vec T-134/13)
   2013/C 129/50
   Jazyk konania: angličtina
   
      Účastníci konania
   
   
      Žalobkyne: Polynt SpA (Scanzorosciate, Taliansko) a Sitre Srl (Miláno, Taliansko) (v zastúpení: C. Mereu a K. Van Maldegem, advokáti)
   
      Žalovaná: Európska chemická agentúra (ECHA)
   
      Návrhy
   
   Žalobkyne navrhujú, aby Všeobecný súd:
   
               —
            
            
               vyhlásil žalobu za prípustnú a riadne odôvodnenú,
            
         
               —
            
            
               čiastočne zrušil rozhodnutie ECHA ED/169/2012 týkajúce sa zahrnutia cyklohexán — 1,2 dikarboxylového anhydrídu, cis-cyklohexán — 1,2 dikarboxylového anhydrídu a trans-cyklohexán — 1,2 dikarboxylového anhydrídu (spoločne označovaných ako „HHPA“) ako látok spĺňajúcich kritériá stanovené v článku 57 písm. f) nariadenia (ES) č. 1907/2006 (1) („REACH“) v súlade s článkom 59 REACH, v rozsahu v akom sa týka HHPA a ich monomérov a
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú tri žalobné dôvody.
   
               1.
            
            
               Prvý žalobný dôvod založený na zjavne nesprávnom právnom posúdení: i) článok 57 písm. f) REACH sa netýka respiračných senzibilizátorov a ii) ECHA neposkytla dostatočné odôvodnenie a dôkaz, aby preukázala, že HHPA vzbudzoval „rovnaké obavy“ ako karcinogén, mutagén alebo reprodukčne toxická látka („CMR“) kategórie 1, keďže:
               
                           —
                        
                        
                           látky CMR majú nezvratné účinky, zatiaľ čo v prípade HHPA účinky respiračného senzibilizátora nie sú nezvratné,
                        
                     
                           —
                        
                        
                           spotrebitelia alebo pracovníci nie sú vystavení HHPA,
                        
                     
                           —
                        
                        
                           posúdenie HHPA vychádza z údajov, ktoré sú staré a neaktuálne,
                        
                     
                           —
                        
                        
                           posúdenie nezohľadnilo všetky relevantné údaje.
                        
                     
         
               2.
            
            
               Druhý žalobný dôvod založený na porušení práva na obranu, keďže žalobkyne nemali príležitosť plne sa brániť v ich veci, kvôli nedostatku objektívnych kritérií pre posúdenie, či látka vzbudzuje rovnakú úroveň obáv v zmysle článku 57 písm. f) REACH, najmä v prípade respiračného senzibilizátora ako HHPA a pretože ECHA nezohľadnila všetky informácie dostupné alebo poskytnuté zo strany priemyslu počas obdobia na predloženie pripomienok.
            
         
               3.
            
            
               Tretí žalobný dôvod založený na porušení zásady proporcionality, keďže ECHA mala vo vzťahu k HHPA na výber opatrenia a identifikovaním HHPA ako látky vzbudzujúcej veľmi veľké obavy („LVVVO“) spôsobila žalobkyniam ujmu, ktorá je neprimeraná sledovaným cieľom.
            
         
      (1)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, s. 1).